Sacrosancto et exorabili loco in honore Dei et sanctorum apostolorum Petri et Pauli dicato, scilicet Cluniensi monasterio. Ego igitur, in Dei nomine, Bernardus dono Deo et jam dictis apostolis pro remedio animæ meæ et uxoris meæ Agbergæ, aliquid ex rebus meis quæ sunt sitæ in pago Matisconense, in agro Maciacense, in Carneto vocant, videlicet unam vineam cum mansione; et terminatur a mane terra Aldonis, a medio die terra Giraldi, a sero Sancti Vincentii, a cirtio via publica. Infra istos terminos, totum ad integro dono tali tenore ut, quandiu vixero, teneam et possideam, et singulis annis II sextarios de vino persolvam in vestitura, et post meum discessum ad jam dictum locum perveniat. Et dono in loco Murzalo campum terminatum a mane terra Girberti, a medio die terra Girardi, a sero Sancti Vincentii, a cirtio via publica, ea ratione ut, quandiu vixero, teneam et possideam, et post meum discessum, ad Sanctum Petrum perveniat. Et dono in Campo Spinoso campum pro sepultura uxoris meæ Agbergæ, qui habet in longum perticas LVI, et in ambabus frontibus VI; et terminatur a mane terra Altasanæ, a medio die gutta currente, a sero terra Girberti, a cirtio muro manufacto. Infra istas terminationes, totum ad integrum dono, ut a die presenti faciant supradicti loci habitatores quod voluerint, nemine contradicente. Qui autem contradicere voluerit, non valeat vindicare quod repetit, sed coactus auri libram componat; et inantea firma et stabilis permaneat, cum stipulatione subnixa. Actum Lordono publice. S. Bernardi, qui fieri et firmare rogavit. S. Clementis. S. Leotberti. S. Girardi. S. Cristiani. S. Ansegeri. S. Aldoni. S. Bernardi. S. Sieberti. Data mense julio, anno XXV Lotharii regis. Rothardus scripsit.